 NA RICHARD MUNGUTI ALIYEKUWA Gavana wa Samburu Moses Kasaine Lenolkulal yuko na kesi ya kujibu katika kashfa ya Sh84.6 milioni ya kuiuzia mafuta kaunti hiyo kati ya 2013 na 2019. Bw Lenolkulal aliyekuwa gavana wa kwanza kushtakiwa kwa ufisadi tangu ugatuzi uzinduliwe, ataanza kujitetea Julai 27, 2023. Gavana huyo alipatikana na kesi ya kujibu na hakimu mkuu Thomas Nzioki. Mbali na Lenolkulal pia washtakiwa wengine tisa ni Hesbon Ndathi, Stephen Letinina, Daniel Lenolkirina, Josephine Lenasalia, Reuben Lemunyete, Linus Lenolngenje, Paul Lolmingani, Bernard Lesurmat na Lilian Balanga. Pia hakimu huyo aliwaachilia Lenolkulal na washtakiwa wenzake kwa shtaka kula njama za kuilaghai kaunti hiyo Sh84,695,996.55 kwa kuiuzia mafuta kutoka kituo chake cha petroli cha Orynx. Geoffrey Kitewan aliyekuwa mshtakiwa wa 11 aliachiliwa huru kwa vile hakukabiliwa na shtaka lingine. Wote walishtakiwa kutekeleza uhalifu huo kati ya Machi 27, 2013 na Machi 25, 2019 katika mji wa Maralal. Bw Nzioki alisema upande wa mashtaka uliowaita mashahidi 11 na kutoa stakabadhi 381 ulithibitisha kuna ushahidi wa kutosha kuwezesha mahakama kuwaweka washtakiwa kizimbani kujitetea. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  